Diari Oficial de la Generalitat Valenciana


Sumari del DOGV 4316, del 19-08-2002 (2002/8007)

ACORD de 27 de juny de 2002, de la Comissió Territorial d'Urbanisme de València, relatiu a la modificació de les Normes Subsidiàries de Petrés: Ronda exterior.
---------------------------------------------------------------------------------------------------------------------------------------------------------------

### Dades del document

Número de DOGV
:   4316

Data del DOGV
:   19-08-2002

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2002/8007


Data del document
:   27-06-2002

Organisme emissor
:   Conselleria d'Obres Públiques,Urbanisme i Transports

Tipus de document
:   Acord

Descriptors 

:   * Petrés
    * pla d'urbanisme

ACORD de 27 de juny de 2002, de la Comissió Territorial d'Urbanisme de València, relatiu a la modificació de les Normes Subsidiàries de Petrés: Ronda exterior. [2002/8007]
  
Vist l'expedient tramés per l'Ajuntament de Petrés referit a la modificació de les Normes Subsidiàries: Ronda exterior, i de conformitat amb els següents,
  
Antecedents de fet
  
Primer
  
El projecte es va sotmetre a informació pública mitjançant acord del ple de l'Ajuntament, en la sessió realitzada el 23 de maig de 2001. Després del pertinent període d'exposició pública, en el qual es van presentar al·legacions, el va aprovar provisionalment el mateix òrgan el 20 d'agost de 2001.
  
Segon
  
El projecte consta de memòria, plànols d'ordenació i estudi d'impacte ambiental.
  
Tercer
  
L'objecte de la modificació és la reclassificació de SNU de Protecció Agrícola per a ampliació a 16 m, de la secció viària del carrer Travessia de Sant Joan, que les Normes Subsidiàries establixen en 9 m. El viari es troba inclòs en el sistema viari local pertanyent al desenvolupament i gestió de la UA-2 de sòl urbà de les Normes Subsidiàries, per la qual cosa el sòl de la secció ampliada en una mitjana de 7 m respecte a l'existent, haurà de gestionar-se i urbanitzar-se prèviament i simultàniament amb la gestió de la UA-2. Es crea un àmbit de gestió que abraçarà tota la nova ampliació del vial i s'opta pel sistema d'expropiació. L'àmbit de la UA 2 no es veu afectat per la modificació proposada.
  
La modificació es justifica en dos objectius:
  
- D'una part facilitar el traçat d'un col·lector de clavegueram general per a la zona més antiga de la població i amb cota més baixa del nucli urbà. El col·lector es connectarà en el carrer Escoles i arreplegarà tots els ramals de caiguda del nucli i connectarà amb el ramal a depuradora en l'encreuament amb el carrer Baró de Petrés i carrer Ponera.
  
- Es proposa dissenyar un vial que permeta establir un recorregut exterior o ronda, al nucli, per a facilitar el trànsit perimetral i interurbà, i dotar d'una major dotació de places d'aparcament, de què manca la població, sobretot en temporada estival.
  
Quart
  
Amb data 3 d'abril de 2002 ha sigut emesa per la Conselleria de Medi Ambient, Direcció General de Planificació i Gestió del Medi, Declaració d'Impacte Ambiental, per la qual s'estima acceptable només als efectes ambientals la modificació puntual de les Normes Subsidiàries de Petrés, ronda exterior al nucli urbà, travessia de Sant Joan promoguda pel propi Ajuntament, sempre que s'ajuste a la superfície necessària per a permetre l'execució de les obres de sanejament, i es desestima qualsevol reclassificació de sòl que s'efectue específicament per a la dotació de places d'aparcament.
  
Cinqué
  
Petrés té Normes Subsidiàries aprovades definitivament per la Comissió Territorial d'Urbanisme el 26 de juny de 1984.
  
Sisé
  
La Comissió Informativa de la Comissió Territorial d'Urbanisme de València, en la sessió del 21 de juny de 2002, va emetre informe relatiu al projecte que ens ocupa, complint així el que preceptua l'article 11 del Decret 77/1996, de 16 d'abril, del Govern Valencià, pel qual s'aprova el Reglament dels Òrgans Urbanístics de la Generalitat Valenciana.
  
Fonaments de dret
  
Primer
  
La tramitació ha sigut correcta, segons el que establix l'article 38, per remissió de l'article 55.1, de la Llei 6/1994, de 15 de novembre, de la Generalitat Valenciana, Reguladora de l'Activitat Urbanística (en avant, LRAU).
  
Segon
  
La documentació està completa, als efectes del compliment del que preceptua l'article 27 de la LRAU.
  
Tercer
  
La modificació proposada pot entendre's ajustada al que exigixen els articles 55 de la LRAU i 17 de l'annex al Reglament de Planejament de la Comunitat Valenciana ja que no es produïx increment d'aprofitament lucratiu.
  
Quart
  
La Comissió Territorial d'Urbanisme, a proposta del director general d'Urbanisme i Ordenació Territorial, és l'òrgan competent per a l'emissió de dictàmens resolutoris sobre l'aprovació definitiva de modificacions de Normes Subsidiàries de municipis de menys de 50.000 habitants, de conformitat amb el que disposen els articles 55.1 i 39 de la LRAU, en relació amb els articles 9.1 i 10.a del Decret 77/1996, de 16 d'abril, del Govern Valencià, pel qual s'aprova el Reglament dels Òrgans Urbanístics de la Generalitat Valenciana.
  
A la vista de tot el que s'ha exposat, la Comissió Territorial d'Urbanisme, en la sessió realitzada el 27 de juny de 2002, acorda aprovar definitivament la modificació de les Normes Subsidiàries Ronda Exterior, de Petrés.
  
Contra el present acord, que no posa fi a la via administrativa, es podrà interposar recurs d'alçada davant del conseller d'Obres Públiques, Urbanisme i Transports de la Generalitat Valenciana, en el termini d'un mes, comptador a partir del dia següent de la data de recepció de la present notificació.
  
Tot això, sense perjuí que puga interposar qualsevol altre recurs que estime oportú.